als_Latn dik_Latn sag_Latn
Kryetarja e Komisionit Qendror të Zgjedhjeve, Lefterie Lleshi, në hapje të mbledhjes së sotme, u bëri të qartë subjekteve politike limitin e afatit ligjor për prezantimin e listave shumë emërore.
“Data 6 maj afati i fundit për listën shumemërore të kandidatëve. Ligjërisht është datat 4 maj, por i bie ditë e shtunë”, tha Lleshi.
Kështu, referuar Kodit Zgjedhor, afati i fundit për subjektet politike për regjistrimin e listave përkatëse me kandidatët për deputetë, është data 6 maj, ora 24.00. Megjithëse kjo pikë është parashikuar qartë në Kodin Zgjedhor, ky sqarim u pa i arsyeshëm nga drejtuesja e KQZ-së, pas keqkuptimit që lindi, kryesisht mediatikisht, për afatin e regjistrimit të koalicioneve pranë institucionit të administrimit zgjedhor, pak ditë më parë.
Komisioni Qëndror i Zgjedhjeve, në mbledhjen e sotme pritet të miratojë projekt-vendimin për ngritjen e disa qëndrave të votimit në ambientet private. Më herët, KQZ miratoi ngritjen e qendrave të votimit (QV) në ndërtesa private në tre qarqe: Fier, Gjirokastër dhe Vlorë. Akti i propozuar nga administrata zgjedhore parashikon që në total në këto tre qarqe të ngrihen 104 QV në ndërtesa private, 73 prej të cilave kanë qënë në të njëjtat objekte private; 9 QV kanë qenë në objekte private, por për këto zgjedhje është propozuar të vendosen në objekte të tjera private; ndërsa 22 qendrat e tjera propozohen të vendosen në ndërtesa private për herë të parë.
Nga informacionet e ardhura nga kryetarët e njësive vendore rezulton se në qarkun Fier janë propozuar për t’u ngritur 70 QV në ndërtesa private; në qarkun e Vlorës 29 QV; ndërsa në qarkun e Gjirokastrës 5 qendra votimi në ndërtesa private.
Gjithashtu, në rendin e ditës së sotme, është përfshirë edhe shqyrtimi i projekt-vendimit për miratimin e vëzhguesve të qendrës “Polit On”, për vëzhgimin e zgjedhjeve për në Kuvend të datës 23 Qershor 2013”.Sikurse në mbledhjet e mëparshme, edhe sot KQZ do të zhvillojë mbledhjen me katër anëtarë.
als_Latn als_Latn als_Latn als_Latn als_Latn als_Latn